王禹偁
感流亡
谪居岁云暮，晨起厨无烟。
赖有可爱日，悬在南荣边。
高舂已数丈，和暖如春天。
门临商於路，有客憇檐前。
老翁与病妪，头鬓皆皤然。
呱呱三儿泣，惸惸一夫鳏。
道粮无斗粟，路费无百钱。
聚头未有食，颜色颇饥寒。
试问何许人，答云家长安。
去年关辅旱，逐熟入穰川。
妇死埋异乡，客贫思故园。
故园虽孔迩，秦岭隔蓝关。
山深号六里，路峻名七盘。
襁负且乞丐，冻馁复险艰。
唯愁大雨雪，殭死山谷间。
我闻斯人语，倚户独长叹。
尔为流亡客，我为冗散官。
左宦无俸禄，奉亲乏甘鲜。
因思筮仕来，倏忽过十年。
峨冠蠹黔首，旅进长素餐。
文翰皆徒尔，放逐固宜然。
家贫与亲老，睹翁聊自宽。